钦定古今图书集成/历象汇编/乾象典/第020卷 > 汉董仲舒春秋繁露 > 《五行对》
## 钦定古今图书集成/历象汇编/乾象典/第020卷 > 汉董仲舒春秋繁露 > 《五行对》

河间献王问温城董君曰：“《孝经》曰‘夫孝，天之经，地之
义，何谓也’？”对曰：“天有五行，木、火、土、金、水是也。木生火，
火生土，土生金，金生水，水为冬，金为秋，土为季夏，火
为夏，木为春。春主生，夏主长，季夏主养，秋主收，冬主
藏，藏冬之所成也。是故父之所生，其子长之；父之所
长，其子养之；父之所养，其子成之；诸父所为，其子皆
奉承而续行之，不敢不致如父之意，尽为人之道也。
故五行者，五行也。由此观之，父授之，子受之，乃天之
道也。故曰：‘夫孝者，天之经也’。此之谓也。”王曰：“善哉《天
经》，既得闻之矣，愿闻地之义。”对曰：“地出云为雨，起气
为风，风雨者，地之为，为地不敢有其功名，必上之于
天命，若从天气者，故曰天风天雨也。‘莫曰地风地雨
也’。”勤劳在地，名一归于天，非至有义，其孰能行此？故
下事上如地事天也，可谓大忠矣。土者，火之子也。五
行莫贵于土。土之于四时，无所命者，不与火分功名。
木名春，火名夏，金名秋，水名冬。忠臣之义，孝子之行取之土。土者，五行最贵者也，其义不可以加矣。五音
莫贵于宫，五味莫美于甘，五色莫盛于黄，此谓孝者，
地之义也。王曰：“善哉！衣服容貌者，所以说目也；声言
应对者，所以说耳也；好恶去就者，所以说心也。故君
子衣服中而容貌恭，则目说矣；言理应对逊，则耳说
矣；好仁厚而恶浅薄，就善人而远僻鄙，则心说矣。故
曰：‘行意可乐，容止可观’。此之谓也。”